5 Ena dua na gauna a tucake tu o Jisu ena batinidrano o Kenisereti.*+ Era tabili yani vua e dua na ilala levu ra qai lai tu volekati koya mera rogoca na vosa ni Kalou.2 E qai raica e rua na waqa ni rau kele toka ena batinidrano, ia era sa sobu na gonedau era vakasavasavataka tiko na nodra lawa.+3 E vodo sara ena dua vei rau na waqa, na nei Saimoni qai kerei koya me tosoya yani vakalailai i wai. E mani dabe toka mai kina me vakavulici ira na ilala levu ya.4 Ni vosa oti vei ira e qai kaya vei Saimoni: “Toso mada yani i vanua titobu mo dou talaca na nomudou lawa me rawa mai kina eso na ika.”5 E tukuna vua o Saimoni: “Qasenivuli, keitou sa bau oca dina ena bogi taucoko keitou sega ni rawata e dua na ka,+ ia au na talaca na lawa me vaka oni tukuna.”6 Ni ratou cakava ya, dua na ka na levu ni ika e coko, e kabote sara ga+ na nodratou lawa.7 Eratou yalovi ratou na nodratou itokani ena waqa adua me ratou mai veivuke. Eratou lako mai qai vakasinaita ruarua na waqa, e voleka tale kina ni luvu.8 Ni raica o Saimoni Pita na ka e yaco ya, e tekiduru qai kaya vei Jisu: “Ni biuti au Turaga, niu tamata ivalavala ca.”9 E kurabuitaka sara ga na levu ni ika e qolivi, eratou kurabui tale ga na tiko vata kei koya,10 wili kina o rau na nona itokani, o Jemesa kei Joni, erau luvei Sepeti.+ E qai tukuna vei Saimoni o Jisu: “Kua ni rere. Me tekivu qo o sa na qolivi ira na tamata.”+11 Eratou kauta i vanua na waqa ruarua, ratou biuta tu mai na ka kece, ratou qai muri koya.+12 Ena dua tale na gauna ni tiko ena dua na koro o Jisu, raica! e dua na tagane e vukavuka na yagona taucoko! Ni raici Jisu ga, e davo vakatoboicu qai kerea: “Turaga, ke oni vinakata, ni vakasavasavataki au mada.”+13 E dodoka yani na ligana o Jisu qai tarai koya, e kaya vua: “Au vinakata. Mo savasava mai.” E yali vakasauri na nona vukavuka.+14 E vakaroti koya o Jisu me kua ni talanoataka: “Mo lai vakaraitaki iko ga vua na bete, mo qai cabora nomu isoro mo vakasavasavataki kina, me vaka e vakarota o Mosese+ me ivakadinadina vei ira.”+15 Ia e vaka e kama na veigasau na kena irogorogo, era tabili vua na lewenivanua mera lai rogoci koya, mera vakabulai tale ga mai na kedra mate.+16 Ia e dau lako o koya ina vanua lala me masu.17 Ena dua na siga, ni veivakavulici tiko, era dabe toka e kea na Farisi kei ira na qasenivuli ni lawa mai na koro kece e Kalili kei Jutia kei Jerusalemi. A tu vua na kaukaua i Jiova* me veivakabulai.+18 Raica! Eso na tagane eratou kauta yani e dua na turaga paralasi e davo tiko ena tavata, eratou saga tiko me ratou kauti koya sara vei Jisu.+19 Eratou sega ni curu rawa i vale ena vukudra na ilala levu, eratou mani kaba i delanivale, eratou basuka, ratou qai vakalutulututaka sobu na tavata donui ira na tiko e mata i Jisu.20 Ni raica o Jisu na nodratou vakabauta, e kaya vua na turaga paralasi: “Sa vosoti na nomu ivalavala ca.”+21 Era veinanuyaka na vunivola kei na Farisi na nona vosa ra qai kaya: “O cei o koya me vosabeca na Kalou? E sega tale ni dua e rawa ni vosota na ivalavala ca, na Kalou duadua ga.”+22 Ia ni kila o Jisu na veika era veinanuyaka, e qai kaya vei ira: “Na cava oni veinanuyaka tiko e lomamuni?23 I vei e rawarawa me tukuni, ‘Sa vosoti na nomu ivalavala ca,’ se me tukuni, ‘Tucake, lako’?24 Ia moni kila ni tu vua na Luve ni tamata na lewa me vosota na ivalavala ca e vuravura,” sa qai kaya vua na paralasi: “Au tukuna vei iko, tucake, taura nomu idavodavo, lako i nomu vale.”+25 E tucake e matadra, taura nona idavodavo qai gole i nona vale ni vakalagilagia tiko na Kalou.26 Era kurabui kece, ra qai vakalagilagia na Kalou. Era kaya ena levu ni nodra rere: “Eda sa raica nikua e dua na ka veivakurabuitaki!”27 Oti na veika oya e lako yani o Jisu, mani raica sara e dua na daukumuni ivakacavacava, na yacana o Livai, ni dabe tiko ena valenivolavola ni saumi ivakacavacava, e kaya vua: “Muri au mai.”+28 E biuta tu na ka kece, e tucake qai muri koya.29 E qai vakarautaka vua o Livai e dua na magiti levu e nona vale. Eratou qai kanavata*+ kei na levu na daukumuni ivakacavacava kei na so tale.30 Era vosavosa na Farisi kei ira na nodra vunivola vei ira na nona tisaipeli: “Na cava dou kana dou gunu vata kina kei ira na daukumuni ivakacavacava kei ira na ivalavala ca?”+31 E kaya vei ira o Jisu: “E sega ni yaga na vuniwai vei ira na bula vinaka, e yaga ga vei ira na tauvimate.+32 Au sega ni lako mai meu kacivi ira na yalododonu, meu kacivi ira ga na ivalavala ca mera veivutuni.”+33 Era kaya vua: “Era dau lolo ra qai masu wasoma na tisaipeli i Joni kei na nodra tisaipeli na Farisi, ia o ira na nomuni tisaipeli era kana ra gunu.”+34 E kaya vei ira o Jisu: “Vakacava, dou rawa ni tukuna vei ira na itokani ni taganevou mera lolo ni se tiko vata kei ira na taganevou?35 Ia ena yaco mai na siga ena kau tani vei ira na taganevou,+ qori na gauna era na qai lolo kina.”+36 E cavuta tale ga vei ira e dua na vosa vakatautauvata: “E sega ni dua e dau kotiva na tikinisulu vou me cula vata kei na isulu makawa. Ke cakava qori, ena kadresu ga na ibotani vou ni rau veicalati na tikinisulu vou kei na isulu makawa.+37 E sega tale ga ni dua e dau tawana na waini vou ena taganiwaini makawa. Ke cakava qori, na waini vou ena vakacabotetaka na taganiwaini, ena tasova na waini, ena ca tale ga na taga.38 Me tawa ga na waini vou ena taganiwaini vou.39 E sega ni dua e gunuva na waini makawa ena vinakata na waini vou, ni na kaya, ‘E totoka ga na waini makawa.’”
fij_Latn